नेपाल ल क्याम्पस पढ्नलाई बझाङका विद्यार्थीलाई छात्रवृत्ति
बझाङमा स्थायी घर भई काठमाडौंस्थित नेपाल ल क्याम्पसमा कानुन अध्ययन गर्न चाहनेले छात्रवृत्ति पाउने भएका छन् । यसका लागि क्याम्पसमा ‘माताश्री पद्मा मल्ल’ छात्रवृत्ति कोषको स्थापना गरिएको छ । 
काठमाडौँ — बझाङमा स्थायी घर भई काठमाडौंस्थित नेपाल ल क्याम्पसमा कानुन अध्ययन गर्न चाहनेले छात्रवृत्ति पाउने भएका छन् । यसका लागि क्याम्पसमा ‘माताश्री पद्मा मल्ल’ छात्रवृत्ति कोषको स्थापना गरिएको छ । हाल स्विडेनको स्टकहोम विश्वविद्यालयबाट सेवानिवृत भएका प्राध्यापक कटक मल्लले छात्रवृत्ति कोषको स्थापना गरेका हुन् । नेपाल ल क्याम्पसका पूर्वप्राध्यापकसमेत रहेका मल्लले आफू अध्यापनरत रहँदा पारिश्रमिकबाट कट्टी भएर सञ्चयकोषमा जम्मा भएको सात लाख रुपैयाँबाट उक्त छात्रवृत्ति कोष स्थापना गरेका हुन् । कोषमा रहेको पैसाबाट आउने ब्याजबाट प्रत्येक वर्ष एक जना बझाङवासी जेहेन्दार विद्यार्थीलाई कानुनमा स्नातक (बीए एएलबी) पढाउने गरी मल्लकी आमाको नामबाट ‘माताश्री पद्मा मल्ल’ छात्रवृत्ति कोष स्थापना भएको नेपाल ल क्याम्पसले जनाएको छ । उक्त छात्रवृत्ति क्याम्पसको स्थापना दिवसका अवसर पारेर प्रत्येक वर्ष असार १७ गते प्रदान गर्ने गरी क्याम्पस प्रमुख डीएन पराजुली र मल्लबीच बिहीबार सम्झौता भएको छ । प्राध्यापक मल्लले दुर्गम क्षेत्रका विद्यार्थीलाई कानुन अध्ययनका लागि प्रोत्साहन होस् भन्ने सोचका साथ छात्रवृत्ति कोष स्थापना गरिएको बताए ।